पुलिस सुरक्षा बढ़ाई गई; पुणे से गिरफ्तार दो टेररिस्ट के पास से गूगल फोटो मिली थी
Maharashtra  Mumbai Chabad House Security Update मुंबई के चाबड़ हाउस पर एक बार फिर आतंकी हमले का खतरा मंडरा रहा है। पुणे से गिरफ्तार किए गए टेररिस्ट के पास से इसकी फोटो मिली है। जिसके बाद कोलाबा स्थित इस हाउस की सुरक्षा बढ़ा दी गई है।
मुंबई के यहूदी कम्यूनिटी सेंटर चाबड़ हाउस पर फिर आतंकी हमले का खतरा है। पुणे से गिरफ्तार किए गए दो टेरेरिस्ट के पास से इसकी गूगल फोटो मिली हैं। इसके बाद चाबड़ हाउस की सुरक्षा बढ़ा दी गई है। दोनों टेरेरिस्ट राजस्थान में भी आतंकी हमले की प्लानिंग कर रहे थे। मुंबई में 2008 में हुए 26/11 आतंकी हमले में भी चाबड़ हाउस को निशाना बनाया गया था।
बाइक चोरी के आरोप में दो आतंकी पकड़े थे
न्यूज एजेंसी ANI की रिपोर्ट के मुताबिक, 18 जुलाई को पुणे पुलिस ने बाइक चोरी के आरोप में दो टेरेरिस्ट मोहम्मद इमरान यूसुफ खान (23) और मोहम्मद यूनुस मोहम्मद याकूब साकी (24) को गिरफ्तार किया था। जांच के दौरान पता चला कि दोनों राष्ट्रीय जांच एजेंसी (NIA) की वांटेड लिस्ट में हैं।
इसके बाद, महाराष्ट्र ATS ने जांच अपने हाथ में ले ली। ATS अल सुफा आतंकी मॉड्यूल और ISIS के रतलाम मॉड्यूल की जांच कर रही थी। ATS ने दोनों आतंकियों से पूछताछ की। उन्होंने बताया कि वो पुणे के कोंढवा में किराए के मकान में रहते हैं।
ATS ने वहां पर तलाशी ली। इस दौरान उन्हें वहां से लैपटॉप, टैब, ड्रोन, नक्शे, बैटरी सेल, इलेक्ट्रॉनिक सर्किट, सोल्डरिंग गन और वाइट पाउडर मिला है जो विस्फोटक में यूज होता है। इसके अलावा, उनके घर से टेंट भी मिला था। इससे संदेह हुआ कि वो आगे जंगल में रहने वाले थे।
पुणे में मदद करने वाले को भी पकड़ा
ATS ने आतंकियों से पूछताछ के आधार पर उन्हें पुणे में घर दिलाने वाले शख्स गोंदिया के अब्दुल कादिर (40) को भी पकड़ा है। ATS का दावा है कि दोनों आतंकी पिछले 15 महीने से पुणे में थे
आतंकी हमले की प्लानिंग कर रहे थे।
चाबड़ हाउस इजराइल का कम्युनिटी सेंटर है
चाबड़ हाउस यहूदी समुदाय के लोगों का कम्यूनिटी सेंटर है। यहां पर इजराइल इस कम्युनिटी के लोगों को सामाजिक सुरक्षा और जरूरत पड़ने पर सहयोग मुहैया कराता है। बच्चों के लिए शिक्षा, नौजवानों को रोजगार, या बुजुर्ग लोगों को धार्मिक और हेल्थ मामलों के लिए मदद दी जाती है।
आतंकी हमले से जुड़ी ये खबरें भी पढ़ें...
दिल्ली में हाई अलर्ट, तहरीक-ए-तालिबान ने ई-मेल भेजकर ब्लास्ट की धमकी दी​
दिल्ली पर एक बार फिर आतंकी खतरा मंडरा रहा है। तहरीक-ए-तालिबान के इंडिया सेल ने दिल्ली में हमले करने की धमकी दी है। धमकी मिलने के बाद पूरी दिल्ली में हाई अलर्ट जारी कर दिया गया है। दिल्ली पुलिस ने सरोजनी मार्केट समेत कई बाजारों में सर्च ऑपरेशन भी चलाया है। पूरी खबर पढ़ें...​​​​​​